SK Úradný vestník Európskej únie C 192/15

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 192/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„MOSTVIERTLER BIRNMOST“

ES č.: AT-PGI-0005-0325-14.11.2003

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Österreichisches Patentamt Adresa: Dresdner Straße 87 1200 Wien ÖSTERREICH Tel. +43 153424-0 Fax +43 153424535 e-mail: info@patentamt.at

2. Skupina:

Názov: „Regionalmanagement Mostviertel — Verein zur Förderung des Mostviertelmanagements“ Adresa: c/o Geschäftsführer Karl Becker Mostviertelplatz 1 3362 Öhling ÖSTERREICH Tel. +43 747553340300 Fax +43 747553340350 e-mail: regionalmanagement@regionalverband.at Zloženie: Výrobcovia/spracovatelia ( X ) ostatní ( X )

3. Druh výrobku:

Trieda 1.8. Iné výrobky podľa prílohy I (koreniny atď.)

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Mostviertler Birnmost“

4.2. Opis:

„Mostviertler Birnmost“ sa vyrába z vylisovanej šťavy z muštových hrušiek kvasením v sudoch. Je plne prekvasený, číry, bez akéhokoľvek zákalu a vyznačuje sa v závislosti od použitého druhu muštových hrušiek červenkastožltým, zlatožltým, svetložltým alebo zelenkavožltým zafarbením. Ako akostné ovocné víno (podľa zákona o víne) jeho obsah alkoholu musí byť najmenej 5 % obj., obsah titrovateľných kyselín (v prepočte vyjadrený ako kyselina vínna) najmenej 5 g/l, obsah síry v ňom môže byť najviac 40 mg/l v podobe voľného SO2 a celkový obsah síry nesmie byť vyšší ako 150 mg/l. Obsah zvyškového cukru nesmie presiahnuť 5 g/l, ale ak by mušt bol plnený asepticky v uzavretom pracovnom procese studenou sterilizáciou, teda bez pasterizácie, tak sú prípustné aj vyššie hodnoty zvyškového cukru. Obsah prchavej kyseliny (kyseliny octovej) nesmie presiahnuť 0,8 g/l. Tieto kritériá sa musia podľa laboratórnej skúšky dodržať.

Ďalej musí mušt pri skúške na udelenie Dolnorakúskej pečate kvality pre mušty dosiahnuť aspoň 17 z 20 možných bodov, aby ho bolo možné označiť a predávať ako „Mostviertler Birnmost“ („normálne“ hruškové a zmesové mušty si oproti tomu vyžadujú len 14 bodov). Pri tejto slepej, senzorickej skúške vykonávanej školenými degustátormi vybranými a určenými Dolnorakúskou krajinskou agrárnou komorou sa hodnotí vzhľad (1 – 3 body), vôňa (1 – 5 bodov), chuť (1 – 7 bodov) a harmónia (1 – 5 bodov) produktu V prípade splnenia stanovených podmienok je mušt oprávnený používať Dolnorakúsku pečať kvality pre mušty.

„Mostviertler Birnmost“ má charakteristickú ovocnú, čistú chuť po muštových hruškách. Pridávanie koncentrovanej ovocnej šťavy alebo muštových jabĺk nie je povolené. Základ na výrobu muštu tvoria muštové hrušky, teda druhy hrušiek, ktoré sa – na rozdiel od stolových hrušiek – pre svoj obsah fenolu, ktorý spôsobuje trpkú chuť, nehodia na priamu konzumáciu.

4.3. Zemepisná oblasť:

Názov „Mostviertel“ nie je úradné ani kartografické označenie, ale tradičný zemepisný pojem, ktorý sa presadil pre juhovýchodnú časť spolkovej krajiny Dolné Rakúsko (Niederösterreich), konkrétne oblasť nad Viedenským lesom, v ktorej má tento mušt z hľadiska hospodárskeho a tradície veľký význam. Za oblasť, ktorá sa vynikajúco hodí na pestovanie stromov muštových hrušiek, sa všeobecne pokladá oblasť siahajúca od Dunaja až po Alpy a od Enže až po Viedenský les. To zodpovedá okresom Amstetten, Schiebbs a Lilienfeld, oblasti štatutárneho mesta Waidhofen an der Ybbs, ako aj častiam okresov Melk a St. Pölten-Land ležiacim južne od Dunaja.

Všetky suroviny a výrobné postupy pochádzajú, prípadne prebiehajú, v uvedenej zemepisnej oblasti, iba stáčanie do fliaš sa môže vykonávať mimo tejto oblasti.

4.4. Dôkaz o pôvode:

Výrobcovia sa vrátane ich adresy a čísel šarží uvádzajú na etiketách, takže pri každej fľaši muštu je možné overiť si spätne jej pôvod až k sudu. Šarže sa musia zaznamenať v pivničných knihách, ktoré priebežne kontrolujú pivniční inšpektori. Čísla šarží môže každý výrobca vytvoriť či systematizovať individuálne. Výrobca však musí byť v prípade kontroly alebo i reklamácie schopný logicky a jednoznačne doložiť, aké množstvo od každej šarže sa stočilo do fliaš. To sa robí prostredníctvom záznamov do pivničnej knihy. Na účely stáčania mimo výrobnú oblasť treba takisto dodržať uvedený postup. Názov plniarne sa uvádza etikete.

Na liter muštu treba približne 2 kg ovocia. Keďže výrobcovia spravidla zužitkujú iba ovocie z vlastných stromov, na základe porovnania vierohodnosti je možné ľahko určiť pomer medzi množstvom muštu a výnosnosťou vlastných sadov. Ak sa muštové hrušky prikupujú, musí sa spätné overenie zaistiť na základe dodacích listov.

4.5. Spôsob výroby:

Na výrobu „Mostviertler Biermost“ sa smie používať iba 59 druhov hrušiek typických pre Mostviertel. Pestovanie na plantážach – v hospodárstvach je povolené.

Muštové hrušky sa zberajú čerstvé, teda zbierajú sa ako opadané ovocie ručne alebo pomocou zberačov ovocia alebo sa oberajú priamo zo stromu, potom sa umyjú a rozdrvia. Z takto získanej drviny sa vylisuje šťava. Šťava sa v prípade potreby odkalí a po pridaní čistých kvasiniek sa nechá cielene kvasiť v drevených, plastových alebo nerezových sudoch tak, aby nedošlo k jej zafarbeniu. Dĺžka kvasenia je najviac 3 až 6 týždňov, aby sa zabránilo vzniku kazovej chuti muštu (pachuti). Po skončení kvasenia je mušt čo najrýchlejšie oddelený od kalu (odumreté kvasinky a drobné čiastočky ovocia). Nakoniec sa „Mostviertler Birnmost“ pomocou sírenia, čírenia želatínami alebo bentonitmi, pridania kyseliny jablčnej, mliečnej alebo citrónovej, prisladenia a filtrácie spracuje tak, aby vznikol trvanlivý produkt zodpovedajúci rakúskemu zákonu o víne.

4.6. Súvislosť so zemepisnou oblasťou:

Súvislosť hruškového muštu so zemepisnou oblasťou spočíva jednak v osobitnej akosti a jednak v prestíži tohto produktu.

O kvalite

V oblasti Mostviertel prevládajú ako z klimatického, tak aj z pedologického hľadiska optimálne podmienky na pestovanie muštových hrušiek. Podnebie je dostatočne vlhké a nie príliš teplé, pričom je tam optimálny pôdny horizont a úrodnosť pôd. Táto oblasť sa pokladá za najväčšiu ucelenú ovocinársku oblasť v Európe a rastie tam niekoľko sto tisíc ovocných stromov.

Táto oblasť zodpovedá dolnorakúskej časti molasovej a flyšovej zóny. Pôdy sú prevažne hnedozeme a hnedé íly. Tieto sa vyznačujú zodpovedajúcim pôdnym horizontom a podnebie sa vyznačuje vysokými zrážkami (približne 800 až 1 500 mm ročne) a vysokou vlhkosťou vzduchu.

Tieto mimoriadne podmienky umožňujú, aby si muštové hrušky vytvárali dostatok kyseliny a triesloviny, čo sú dve dôležité látky s rozhodujúcim významom pre chuť a trvanlivosť hruškového muštu.

Okrem toho sa „Mostviertler Birnmost“ vyrába z druhov muštových hrušiek pestovaných tradične v oblasti Mostviertel. Tieto muštové hrušky, ako aj vysoká odbornosť výrobcov muštu vyplývajúca z dlhoročných skúseností, dodávajú hruškovému muštu z oblasti Mostviertel jeho charakteristickú ovocnú chuť a plnú arómu, a to v spojení s typickou kyselinkou a adstringentnou chuťou. Zákazom pridávania koncentrovaných ovocných štiav alebo používania muštových jabĺk sa „Mostviertler Birnmost“ odlišuje aj chuťovo od muštov alebo cidrov z iných regiónov.

O prestíži

Prvá zmienka o hruškovom mušte v regióne pochádza už z obdobia okolo roku 1240 prostredníctvom potulného speváka Neidharta von Reuenthal. Ako vyplýva z mnohých ďalších dokumentov, produkcii hruškového muštu v oblasti Mostviertel sa aj v nasledujúcich storočiach pripisoval veľký význam. Väčšina dnes veľmi plodných stromov muštových hrušiek je stará asi 100 až 150 rokov. Vďaka využívaniu starých hruškových stromov ostanú tieto stromy a ich potomkovia zachované ako výraz environmentálne veľmi šetrnej, extenzívnej a tradične zakorenenej formy roľníckeho hospodárenia zachované aj v budúcnosti. Len pomocou tohto hospodárskeho využitia je možné aj do budúcnosti zachovať hruškový strom ako krajinotvorný „symbol oblasti Mostviertel“ a naďalej ho aj nepriamo využívať ako turistickú zaujímavosť oblasti Mostviertel (napr. intenzívna propagácia času kvitnutia hrušiek koncom apríla – „Viertel kvitne“).

Silné prepojenie hruškového muštu s regiónom sa zdôrazňuje nespočetnými podujatiami a atrakciami okolo výroby muštu (napr. krsty muštov, muštový burčiak, muštový chodník) a prejavuje sa napr. vo veľkom počte stránok na internete (http://www.mostheurige.com, http://www.moststraße.at, http://www.mostbirnhaus.at). V roku 2005 bola oblasť Mostviertel na základe svojho hlavného typického regionálneho produktu muštu a jeho centrálneho postavenia v regionálnej gastronómii prijatá medzi „gastronomické regióny Rakúska“ (pozri http://www.genuss-region.at). Vďaka inovatívnosti a povedomiu výrobcov z oblasti Mostviertel o kvalite sa hruškový mušt etabloval aj ako perfektná súčasť vybranej kuchyne a ponúkajú ho dokonca i v tak renomovaných viedenských gurmánskych podnikoch, ako je „Meinl am Graben“.

4.7. Kontrolný orgán:

Názov: Der Landeshauptmann von Niederösterreich Adresa: Landhausplatz 1 3109 St. Pölten ÖSTERREICH Tel. +43 2742900512905 Fax +43 2742900515260 e-mail: post.gs3@noel.gv.at

4.8. Označovanie:

Údaj „chránené zemepisné označenie“ resp. „CHZO“ sa pripája k nápisu „Mostviertler Birnmost“, a teda je vždy uvedený na etikete.

Pri preukazovaní požadovanej kvality muštu (pozri bod 4.2) etikety vydáva jednotlivým výrobcom ovocinársky zväz Mostviertel, ktorý ich aj administratívne spravuje.

(1) Ú. v. EÚ L 93, 31.3.2006, s. 12.